CELEX: 32012D0630
Language: sl
Date: 2012-10-05 00:00:00
Title: 2012/630/EU: Izvedbeni sklep Komisije z dne 5. oktobra 2012 o priznavanju pravnega in nadzornega okvira Kanade za enakovrednega zahtevam Uredbe (ES) št. 1060/2009 Evropskega parlamenta in Sveta o bonitetnih agencijah  Besedilo velja za EGP

12.10.2012   
            
            
               SL
            
            
               Uradni list Evropske unije
            
            
               L 278/17
            
         IZVEDBENI SKLEP KOMISIJE
   z dne 5. oktobra 2012
   o priznavanju pravnega in nadzornega okvira Kanade za enakovrednega zahtevam Uredbe (ES) št. 1060/2009 Evropskega parlamenta in Sveta o bonitetnih agencijah
   (Besedilo velja za EGP)
   (2012/630/EU)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (ES) št. 1060/2009 Evropskega parlamenta in Sveta z dne 16. septembra 2009 o bonitetnih agencijah (1) in zlasti člena 5(6) Uredbe,
   ob upoštevanju naslednjega:
   
               (1)
            
            
               Komisija je 12. junija 2009 podelila mandat Odboru evropskih zakonodajalcev za vrednostne papirje (CESR), katerega naloge opravlja Evropski organ za vrednostne papirje in trge, ustanovljen 1. januarja 2011 na podlagi Uredbe (EU) št. 1095/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski organ za vrednostne papirje in trge) (2) (ESMA), ter zaprosila za njegov nasvet glede tehnične ocene pravnega in nadzornega okvira Kanade za bonitetne agencije.
            
         
               (2)
            
            
               ESMA je v svojem nasvetu, ki ga je poslal 18. aprila 2012, predlagal, da se kanadski pravni in nadzorni okvir v zvezi z bonitetnimi agencijami šteje za enakovrednega regulativni ureditvi EU za bonitetne agencije.
            
         
               (3)
            
            
               V skladu z drugim pododstavkom člena 5(6) Uredbe (ES) št. 1060/2009 je treba oceniti izpolnjevanje treh pogojev, da se pravni in nadzorni okvir tretje države lahko obravnava kot ustrezen glede na zahteve Uredbe (ES) št. 1060/2009.
            
         
               (4)
            
            
               V skladu s prvim pogojem morajo imeti bonitetne agencije v tretji državi dovoljenje oziroma biti registrirane ter morajo biti predmet stalnega učinkovitega nadzora in izvrševanja. Kanada ima obsežen in pravno zavezujoč okvir v zvezi z bonitetnimi agencijami in uporabo bonitetnih ocen. Nacionalni instrument 25-101 Pristojne organizacije za ocenjevanje (DRO) je bil uveden 27. januarja 2012 in je začel veljati od 20. aprila 2012 naprej. Ta okvir zahteva, da se bonitetna agencija registrira pri kanadskih upraviteljih vrednostnih papirjev (CSA), ter določa stalen nadzor bonitetnih agencij s strani CSA. Za opravljanje svojih nadzornih nalog ima CSA številna pooblastila. CSA lahko zahteva dostop do poslovnih knjig, evidenc in dokumentov, ki jih hranijo bonitetne agencije, ter druge zadevne informacije, vključno z zapisi telefonskih pogovorov in prenosom podatkov. CSA je prav tako pooblaščen za izvajanje pregledov na kraju samem ter preiskavo in preverjanje poslovnih knjig in evidenc. Poleg tega lahko CSA sproži postopek proti bonitetni agenciji, če ta krši nacionalni instrument 25-101, za kar lahko uporabi katero koli izmed pooblastil, ki jih ima na voljo v primeru kršitve zakonodaje o vrednostnih papirjih. Med drugim ima CSA pooblastila, da pripravi nalog za preklic podeljenega statusa DRO, naloži finančno kazen do 1 000 000 CAD za vsako neupoštevanje pravnih obveznosti ter zahteva, da DRO popravi vsako preteklo neskladnost. Vse bonitetne agencije s sedežem v Kanadi je CSA registriral kot DRO 30. aprila 2012 in so od takrat pod stalnim nadzorom CSA. Ontarijska komisija za vrednostne papirje, ki deluje kot vodilni nadzornik znotraj CSA, načrtuje izvajanje pregledov na kraju samem najmanj vsaki dve leti. Sporazum o sodelovanju, sklenjen med ESMA in CSA, določa izmenjavo informacij v zvezi z ukrepi izvrševanja in nadzora, sprejetimi proti čezmejnim bonitetnim agencijam.
            
         
               (5)
            
            
               Glede na drugi pogoj morajo bonitetne agencije v tretji državi upoštevati pravno zavezujoča pravila, enaka tistim iz členov 6 do 12 in Priloge I Uredbe (ES) št. 1060/2009. Kanadski pravni in nadzorni okvir izpolnjuje cilje Uredbe (ES) št. 1060/2009 v zvezi z upravljanjem nasprotij interesov, organizacijskimi procesi in postopki, s katerimi mora bonitetna agencija razpolagati, kakovostjo ocen in metodologijo ocenjevanja, razkritjem bonitetnih ocen ter splošnimi in rednimi razkritji dejavnosti bonitetnega ocenjevanja. Zato kanadski okvir zagotavlja ustrezno zaščito v smislu integritete, preglednosti, dobrega vodenja bonitetnih agencij in zanesljivosti dejavnosti bonitetnega ocenjevanja.
            
         
               (6)
            
            
               Glede na tretji pogoj mora regulativna ureditev v tej tretji državi preprečiti poseganje nadzornih organov in drugih javnih organov te tretje države v vsebino bonitetnih ocen in metodologije. V zvezi s tem oddelek B dodatka A k nacionalnemu instrumentu 25-101 zahteva, da bonitetne agencije ustanovijo odbor, ki je odgovoren za izvajanje strogega in formalnega postopka za izdajo in pregled metodologij, modelov in ključnih predpostavk za ocenjevanje, ki jih uporabljajo. Niti CSA niti noben drugi javni organ ni pooblaščen za poseganje v ta postopek ali vsebino bonitetnih ocen ali metodologije ocenjevanja.
            
         
               (7)
            
            
               Glede na preučene dejavnike se lahko šteje, da kanadski pravni in nadzorni okvir za bonitetne agencije izpolnjuje pogoje iz drugega pododstavka člena 5(6) Uredbe (ES) št. 1060/2009. Zato je treba kanadski pravni in nadzorni okvir za bonitetne agencije šteti za enakovrednega pravnemu in nadzornemu okviru, ki je vzpostavljen z Uredbo (ES) št. 1060/2009. Komisija bo v sodelovanju z ESMA še naprej spremljala razvoj kanadskega pravnega in nadzornega okvira za bonitetne agencije ter izpolnjevanje pogojev, na podlagi katerih je bil sklep sprejet.
            
         
               (8)
            
            
               Ukrepi iz tega sklepa so v skladu z mnenjem Evropskega odbora za vrednostne papirje –
            
         SPREJELA NASLEDNJI SKLEP:
   Člen 1
   Za namene člena 5 Uredbe (ES) št. 1060/2009 se kanadski pravni in nadzorni okvir za bonitetne agencije šteje za enakovrednega zahtevam Uredbe (ES) št. 1060/2009.
   Člen 2
   Ta sklep začne veljati dvajseti dan po objavi v Uradnem listu Evropske unije.
   
      V Bruslju, 5. oktobra 2012
      
         
            Za Komisijo
         
         
            Predsednik
         
         José Manuel BARROSO
      
   
   
      (1)  UL L 302, 17.11.2009, str. 1.
   
      (2)  UL L 331, 15.12.2010, str. 84.